FI Euroopan unionin virallinen lehti CE 78/517

(2004/C 78 E/0537)

KIRJALLINEN KYSYMYS E-3302/03

esittäjä(t): Hiltrud Breyer (Verts/ALE) komissiolle

(10. marraskuuta 2003)

Aihe: Toimintasuunnitelmat melun vähentämiseksi (direktiivi 2002/49/EY)

Euroopan parlamentti ja neuvosto hyväksyivät ympäristömelun arviointia ja hallintaa koskevan direktiivin 2002/49/EY (1)25. kesäkuuta 2002. Direktiivissä säädetään, että jäsenvaltioiden on yhteisten arviointimenetelmien ja strategisten melukarttojen avulla kerättävä tietoja melutilanteesta tieliikenteen pääväylillä ja tärkeimmillä raideliikenneväylillä sekä suurimpien lentokenttien ja taajamien läheisyydessä 18. heinäkuuta 2005 mennessä.

Saksan liittotasavallassa on jo vuodesta 1990 lähtien ollut voimassa päästöjen valvontaa koskeva laki (Bundes-Immissionsschutzgesetz, BImSchG), jonka 47 pykälän a momentin perusteella kaikilla alueilla, joilla melusta aiheutuu tai on odotettavissa haitallisia ympäristövaikutuksia, on kerättävä tietoja melulähteistä ja niiden vaikutuksista ympäristöön. Laissa säädetään, että osavaltioiden ja kuntien on esitettävä toimintasuunnitelma melun vähentämiseksi. Saarlandin osavaltiossa yksikään kunta ei tähän mennessä kuitenkaan ole esittänyt BImSchG:n 47 pykälän a momentin mukaista melunvähentämis-suunnitelmaa. Tämä saattaa johtua myös siitä, ettei toimintasuunnitelmien laatiminen onnistu ilman rahoitusapua ja ne koskettavat kaikkia kunnan asukkaita.

1. Miten estetään se, etteivät jäsenvaltioiden hallitukset käytä hyväkseen direktiivissä vuodeksi 2005 säädettyä aikarajaa ja viivyttele siihen vedoten kansallisen lainsäädännön täytäntöönpanossa?

2. Myöntääkö Euroopan unioni rahoitusta melun vähentämistä koskeviin toimintasuunnitelmiin?

Margot Wallströmin komission puolesta antama vastaus

(16. joulukuuta 2003)

Komissio on pannut kiinnostuksella merkille arvoisan parlamentin jäsenen esittämän kirjallisen kysymyksen ympäristömelua koskevan yhteisön lainsäädännön ja nykyisten kansallisten lainsäädäntöjen niveltymisestä ja mahdollisuudet antaa yhteisön taloudellista tukea meluhaittojen vähentämistä koskeviin suunnitelmiin.

Vastauksena ensimmäiseen kohtaan parlamentin jäsenelle tiedotetaan, että 18. heinäkuuta 2002 voimaan tullessa ympäristömelun arvioinnista ja hallinnasta 25. kesäkuuta 2002 annetussa Euroopan parlamentin ja neuvoston direktiivissä 2002/49/EY (2) säädetään, että jäsenvaltioiden toimivaltaiset viranomaiset ovat velvollisia laatimaan yhteisten indikaattoreiden perusteella strategisia melukarttoja pääasiallisten liikenteen infrastruktuurien läheisyydessä ja suurimmissa taajamissa, tiedottamaan yleisölle melulle altistumisesta ja sen vaikutuksista sekä toteuttamaan toimintasuunnitelmia melun vähentämiseksi siellä, missä tämä on tarpeen, ja ympäristömelun tason säilyttämiseksi ennallaan siellä, missä se on hyvä. Direktiivi on saatettava osaksi jäsenvaltioiden kansallista lainsäädäntöä viimeistään 18. heinäkuuta 2004, ensimmäiset melukartat on laadittava 30. kesäkuuta 2007 mennessä ja ensimmäisten toimintasuunnitelmien on oltava valmiina viimeistään 18. heinäkuuta 2008.

Mitä nykyisten melua koskevien kansallisten lainsäädäntöjen ja direktiivin 2002/49/EY niveltymiseen tulee, jäsenvaltioiden toimivaltaisilla viranomaisilla on vapaus panna täytäntöön direktiivin säännökset aiotulla tavalla, ja tämä mahdollisuus jätetään täysin niiden omaan harkintaan.

Mitä toiseen kohtaan tulee, ympäristömelun torjumiseen ei ole olemassa erityistä yhteisön rahoitusta. Alalla toteutettavat hankkeet voisivat kuitenkin saada taloudellista tukea nykyisten järjestelyjen puitteissa. Yksi näistä on ympäristöalan rahoitusväline (LIFE).

(1) EYVL L 189, 18.7.2002, s. 12.

(2) EYVL L 189, 18.7.2002.